Kif se niżguraw is-saħħa u s-sigurtà tal-ħaddiema meta jerġgħu lura fuq il-post tax-xogħol? Din il-mistoqsija importanti tinsab fuq moħħ dawk kollha li jħaddmu, issa li l-pajjiżi tal-UE qed jippjanaw jew diġà bdew il-ħidma biex gradwalment kulħadd jerġa' lura fuq il-post tax-xogħol wara l-coronavirus. B'rabta ma' dan, illum l-Aġenzija Ewropea għas-Sigurtà u s-Saħħa fuq il-Post tax-Xogħol (l-EU-OSHA) ħarġet gwida għal meta nerġgħu lura fuq il-post tax-xogħol. Il-Kummissarju Ewropew għall-Impjiegi u d-Drittijiet Soċjali, Nicolas Schmit, qal: “Illum hu ċar aktar minn qatt qabel li l-protezzjoni u l-promozzjoni tas-saħħa u tas-sigurtà fuq il-post tax-xogħol huma importanti ferm għall-ħaddiema, għall-kumpaniji, għas-sistemi tal-protezzjoni soċjali u għas-soċjetà kollha kemm hi. Din il-gwida twieġeb mistoqsijiet prattiċi li jistaqsu dawk li jħaddmu, fosthom dwar kif inaqqsu kemm jista' jkun l-esponiment għall-coronavirus fuq il-post tax-xogħol, kif se jaġġornaw il-valutazzjoni tar-riskji tagħhom, u kif se jieħdu ħsieb lill-ħaddiema li kienu ma jifilħux. Din se tgħin lil min iħaddem u lin-negozji jittrattaw is-sitwazzjoni ta' meta l-ħaddiema jkunu se jerġgħu lura fuq il-post tax-xogħol u tgħinhom jagħtu pariri prattiċi lill-persunal tagħhom.” Hu importanti ferm għall-Kummissjoni li niżguraw li l-ħaddiema jkunu jistgħu jerġgħu lura fuq il-post tax-xogħol f'ambjent sikur u san. Għalhekk, il-gwida maħruġa llum hi kontribut importanti tal-UE f'dan iż-żmien kruċjali. Din tinkludi wkoll links għal informazzjoni nazzjonali dwar setturi u xogħlijiet speċifiċi. Fost l-oqsma li tkopri hemm: Il-gwida li ħejjiet l-EU-OSHA b'koperazzjoni mal-Kummissjoni Ewropea tinkludi wkoll il-kontribut tal-Kumitat ta' Konsulenza dwar is-Sigurtà u s-Saħħa fuq il-Post tax-Xogħol li hu magħmul minn tliet partijiet u tal-Kumitat tal-Ispetturi Għolja tax-Xogħol. Din il-gwida se tiġi aġġornata b'mod regolari b'informazzjoni affidabbli hekk kif tevolvi s-sitwazzjoni. Kuntest It-tifqigħa tal-coronavirus ħarġet fid-dieher l-importanza kritika ta' miżuri u kundizzjonijiet tajbin għas-saħħa u għas-sigurtà fuq il-post tax-xogħol f'kull settur tal-attività. L-Aġenzija Ewropea għas-Sigurtà u s-Saħħa fuq il-Post tax-Xogħol (l-EU-OSHA) hi l-aġenzija tal-informazzjoni tal-Unjoni Ewropea b'rabta mas-saħħa u s-sigurtà fuq il-post tax-xogħol. Fil-bidu tal-pandemija tal-coronavirus, l-EU-OSHA diġà kienet ippubblikat gwida għall-postijiet tax-xogħol. Din fiha l-aktar informazzjoni u pariri sinifikanti li kienu disponibbli b'rabta mat-tifqigħa tal-coronavirus. Għal aktar informazzjoni Il-Gwida tal-UE “COVID-19: Back to the workplace” Fuq is-sit tal-Aġenzija Ewropea għas-Sigurtà u s-Saħħa fuq il-Post tax-Xogħol Segwi lill-Kummissarju Nicolas Schmit fuq Twitter Abbona għall-bullettin elettroniku u bla ħlas tal-Kummissjoni Ewropea dwar l-impjiegi, l-affarijiet soċjali u l-inklużjoni.